Rüstəm Behrudi YANVARIN İYİRMİSİNDƏ Əsgərtək səf-səf durun Yanvarın iyirmisində. Səbrinizə od vurun Yanvarın iyirmisində. Toy umurduq, yas verdi, Nə verdisə, nəhs verdi, Tarix bizə dərs verdi, Yanvarın iyirmisində. Bir də qalx, Azərbaycan, Bir də təzədən silahlan, Təpədən dırnağacan Yanvarın iyirmisində. Qoy yağsın od yağışı, Gözləməyin çağırışı, Meydanlara yığışın Yanvarın iyirmisində. Qəm - qardaş, kədər - bacı, Azadlıq ehtiyacı... Hər dirək dar ağacı Yanvarın iyirmisində. Bir qədim adət kimi Odda tapaq sevgini. Azadlığın ad günü - Yanvarın iyirmisində. Şəhidlərə tanrıtək, Diz çökək və and içək. And içib candan keçək Yanvarın iyirmisində. | Rafiq Yusifoğlu GÖZLƏRİN AYDIN, ŞUŞA! Bükülmüşdü qəddimiz Ayrılığın əlindən, Bir şad xəbər eşitdik Komandanın dilindən. Çaylar coşdu, kükrədi Gözümüzün selindən, Qarabağ göylərində Qəlbimiz döndü quşa, Gözlərin aydın, Şuşa! Şad xəbəri eşidib Köks ötürdüm dərindən Qəlbim riqqətə gəldi Ordumun zəfərindən. Komandan əmr eləsə, Dağ oynayar yerindən, Azərbaycan əsgəri Baxmaz qara, yağışa, Gözlərin aydın, Şuşa! Naxələf qonşuların Qorxu düşüb canına Bədxah havadarları Çəkilibdir qınına Dost kimdir, düşmən kimdir, Dar ayaqda tanınar Görüşünə gələcəm Türk qardaşımla qoşa Gözlərin aydın, Şuşa! Mənim doğma yurdumun Alınmaz qalasısan, Azərbaycan oğlunu Sən hünər qalası san! Daha ömrümüz boyu Bizimlə qalaısan, Dağların qucağında Yaşa, vüqarla yaşa, Gözlərin aydın, Şuşa!