II dərs |  | Təhlil üzrə iş |

• Əsərlə bağlı açıqlamalar.

Şair parçalanmış Vətənin taleyindən kədərlə, nisgillə söz açır, "Yenə dərdim həddən aşdı, Dalğalandı ümman kimi” deyir. Vətən həsrəti, ayrılıq odu şairi kədərləndirir. Lakin əsərdə xalqımızın xoşbəxt gələcəyinə, Vətənimizin bütövlüyünə dərin inam vardır. Şair inanır ki, həmvətənlərimiz o xoşbəxt günü - Vətənimizin bütövlüyünü görəcəklər.

Öyrəndiyiniz şeir heca vəznindədir. Bu bizim doğma şeir ölçümüzdür. Bu vəzndə yazılmış şeirin bütün misralarında hecaların sayı bərabər olur. Nümunədən göründüyü kimi, heca vəznində yazılmış bu şeirin bütün misraları 8 hecalı, bölümlər isə 4 hecalıdır.

Bir yaranmış (4) Azərbaycan! (4)
Ayırsa da (4) onu zaman, (4)
Görəcəkdir (4) hər yaşayan (4)
Bu ölkəni (4) bir can kimi! (4)
Araşdırın. Fikirləşin. Cavab verin
1. Şair öz Vətənini necə görmək istəyir? Fikrinizi əsaslandırın.
2. Sizcə, şeirdə hansı ovqat daha güclüdür: kədər, yoxsa Vətənin bütövlüyünə inam? Fikrinizi əsaslandırın.
3. Bu əsər ikiyə bölünmüş Vətən haqqında biliklərinizə nə əlavə etdi?
4. Əsərin bədii təsir gücünün artmasında təsvir vasitələrinin rolunu aydınlaşdırın.
5. Əsərdəki başlıca fikir - ideya nədir?
Tətbiq. Müzakirə. Yaradıcı iş
Əsərin sizdə doğurduğu düşüncələri ifadə edən yığcam inşa yazın. İnşada əsərdəki ayrılıq həsrətini, kədər, təəssüf və inam hissini əks etdirən söz və ifadələrdən istifadə edin.

|  | Evdə iş |

Vətənimizə həsr olunmuş bir şeir seçin, məzmunu ilə tanış olun. "Yaşayanlar görəcəkdir” şeiri ilə oxşar və fərqli cəhətlərini aydınlaşdırmağa çalışın.

III dərs |  | Əsərin ifadəli oxusu |