Odur ki qız deyir:

- Ata, qərib adamdırlar, heç olmasa, bir az xörək hazırlayım, apar ver, yesinlər.

Qız birtəhər atasını razı salır; bir boşqab dolma, bir bütöv təndir çörəyi, bir qab da süd verir ki, apar ver, qonaqlara mənim adımdan deyərsən ki, qızım deyir: ay bütövdür, ulduzlar çoxdur, saya bilmədim, dərya da ağzınacan doludur. Sonra onlar nə desələr, gəlib mənə deyərsən.

Kişi xörəyi aparanda yolda açıb dolma ilə çörəyin yarısını yeyir, südü də tamam içir, qab boş qalır. Sonra xörəyin qalanını aparıb dərvişlərə verir. Qızın sözlərini onlara deyir. Dərviş görür ki, boşqabın içində on-on beş dolma var, para çörək, bir də bir boş qab. Dərvişlər dolma ilə çörəyi yeyirlər, qabları kişiyə qaytaranda dərviş deyir:

- Get, qızına de ki, ay para idi, ulduzlar çox deyildi, on-on beş olardı, dərya da tamam qurumuşdu.

Kişi gəlib həmin sözləri qızına deyən kimi qız dedi:

- Ata, ayıb deyilmi, sən niyə qonağa apardığın xörəyi yeyibsən, südü də içibsən?

Kişi deyir:

- Qızım, dolmanı yolda yediyimi sən hardan bildin?

Qız deyir:

- Bunu dərvişlər sənin dilinlə mənə xəbər verdilər. Mən sənə deyəndə ki - ay bütövdür, ulduzlar çoxdur, dərya doludur, demək istəyirdim ki, çörək bütövdür, dolmalar çoxdur, süd də qabla birdi. Dərvişlər mənə xəbər göndərdilər ki, ay paraydı, ulduzlar çox deyil, dərya quruyub, yəni çörəyin yarısını, dolmanın çoxunu yeyiblər, südü də tamam içiblər.

Qız atasına çox yalvardı ki, o dərvişləri, heç olmasa, bir günlüyə evimizə qonaq gətir. Kişi çar-naçar gedib dərvişləri evinə gətirdi.

Kişinin qızının gözü balaca çəp idi. Odur ki ev şeylərini düzəndə bir az əyri qoymuşdu. Dərvişlər içəri girən kimi evə diqqətlə baxdılar.

"Xoşgəldin”dən sonra ev sahibi dedi:

- Dərviş qardaşlar, evimiz necədir, xoşunuza gəlirmi?

Dərviş qızın gözünün çəpliyinə işarə vurmaq üçün dedi:

- Eviniz çox qəşəngdir, amma bircə eybi var, bacası bir balaca əyridir.

Tez qız cavab verdi ki, bacanın əyri olmağına baxma, tüstü düz çıxır.