III dərs |  | Təhlil üzrə iş |

• Əsərlə bağlı açıqlamalar.

Oxuduğunuz əsərlərin çoxunda uşaqların bir-biri ilə dostluğundan, məktəb həyatından, adi əyləncələrindən danışılır. "Püstə ağacı” hekayəsi onlardan fərqlənir.

Əsərdə təsvir olunan uşaqlar müharibənin dəhşətini anlamırlar, bu barədə təsəvvürləri yoxdur. Amma müharibə haqqındakı danışıqlar onların düşüncəsinə güclü təsir edib. Elə buna görə də həyatlarını müharibə qaydalarına uyğun qurmağa çalışırlar. Bu isə oyundan, əyləncədən o tərəfə keçmir. Lakin uşaqların düşüncəsində, həyatında ciddi dəyişiklik yaranır.

Hekayənin üzərində müşahidələrinizi, araşdırmalarınızı davam etdirməklə bunun əsl səbəbini aydınlaşdırmağa çalışın.

Araşdırın. Fikirləşin. Cavab verin
1. Hekayə xoşunuza gəldimi? Fikrinizi əsaslandırın.
2. Əsərdə təsvir olunan uşaq dünyası sizi cəlb etdimi? Səbəbini izah edin.
3. Sizcə, qonşu qadının xarakterindəki başlıca xüsusiyyətlər hansılardır? Fikrinizi nümunələrlə əsaslandırın.
4. Hekayəni nağıldan fərqləndirən başlıca xüsusiyyətləri müəyyənləşdirin. Fikrinizi əsaslandırın.
5. Hekayənin mövzusunu və ondakı əsas fikri - ideyanı müəyyənləşdirin.
6. Mövzulardan birini seçib işləyin.
a) “Əsər müharibə haqqında bildiklərimə nə əlavə etdi?” mövzusunda yığcam inşa yazın.
b) “Qonşu qadın və uşaqları məndə hansı hiss və düşüncələr yaratdı?” mövzusunda yığcam esse yazın.