Hüseyn Arif
İZ AÇIN, AY BALALAR
Vətən torpağı geniş,
Aranı var, dağı var.
Bir möhtəşəm zirvənin
Bir gizli bulağı var.
Dağların sinəsində
Sirli yazılar yatar.
Düşüncəli fikirlər,
Şirin arzular yatar.
O dərin hikmətləri
Siz duyun, ay balalar!
Nələr oxunulmayır
Oxuyun, ay balalar!
Niyə şimşəkdən qabaq
Maral boynunu burur?
Kəklik daşa sığınır,
Qartal qalxıb qıy vurur?..
Dərələrə səs düşür
Sellər, sular daşanda,
Niyə göyün üzündə
Buludlar sıxlaşanda
Rəngi yerin dəyişir
Çəmənin, ay balalar?..