XALQ ÖZ VƏTƏNİNİ NECƏ TAPDI (Şimali Amerika əfsanəsi) | Yada salın - Əfsanələr hansı mövzularda olur? Düşünün - Əfsanələrdə insanla bağlı hansı fikirlərə daha geniş yer verilir?

Oxuda aydınlaşdırın
- Əsərdə tanış olmayan sözlərin mənasını lüğətlərin, sorğu kitablarının köməyi ilə aydınlaşdırın.
Deyilənə görə, hopi hinduları Amerikanın ən qədim tayfalarındandır. Onlar başqa insanlardan çox-çox əvvəl dünyaya gəliblər.

Qədim zamanlarda Kainatın atası Tayova Birinci Dünyanı yaradır və insanları ora köçürür. Onlar rahat, azad yaşasalar da, aralarında çəkişmələr, davalar başlayır. Birinci Dünyadakı bu vəziyyətdən narazı qalan Tayova onu odda məhv edir. O, sonra İkinci Dünyanı, Üçüncü Dünyanı yaradır, yenə də insanların ədavət içində yaşadığını görür və bu dünyaları da məhv edir. Sonra isə hopilərin indi də yaşadıqları sonuncu - Dördüncü Dünyanı yaradır.

Dördüncü Dünyanı yaradanda Tayova üzünü adamlara tutub deyir:

- Bu dünya nə əvvəlki dünyalar kimi gözəldir, nə də yaşamaq üçün əlverişlidir: uca dağları, düzənlikləri, bürküsü, şaxtası var. Qara günü, ağ günü, yoxsulluğu, bolluğu var. Siz istədiyinizi seçə bilərsiniz. Qoy hər tayfa işıqlı dünyanın dörd tərəfinə dörd dəfə səfərə çıxsın, sonra isə dörd yolayrıcında görüşsün. Onda həmin səfərin mənası sizə aydın olar.