Araşdırın. Fikirləşin. Cavab verin
1. Qurbağanın ölümqabağı dedikləri və İlanın sualına cavabı onu necə səciyyələndirir?
2. İlanın hərəkətlərinə necə münasibət bəsləyirsiniz? Fikrinizi əsaslandırın.
3. Təmsildən çıxan nəticə nədir?
Tətbiq. Müzakirə. Yaradıcı iş
Mövzulardan birini seçib işləyin.
a) "İlan və Qurbağa"əsərinin mövzusunda nəsrlə yığcam təmsil yazın. İştirakçıların (məsələn, Canavar və Quzu) və məzmunun fərqli olmasına çalışın.
b) "İlan və Qurbağa" təmsilinin sonluğunu necə görmək istərdim?" mövzusunda yığcam esse yazın.

|  | Evdə iş |

Təmsildən bir parçanın ifadəli oxusunu hazırlayın. Şərti işarələrdən istifadə edin.

III dərs |  | Əsərin ifadəli oxusu |

1. | Mətni oxuyun və müzakirə edin. Təmsildə ifadə olunmuş əsas fikir artıq sizə məlumdur. Bu o deməkdir ki, sinif yoldaşlarınıza nə çatdıracağınızı - vəzifənizi bilirsiniz. Mətnin məzmununu, ondakı fikirləri təsirli, inandırıcı çatdırmaq üçün baş verənlər aydın təsəvvür edilməli, iştirakçıların - İlan və Qurbağanın vəziyyəti, bir-birinə münasibəti əhatəli başa düşülməlidir. İlanla qurbağanın dialoqunda nifrət, qəzəb, saymazlıq, amansızlıq və s. duyulur. Bu, ifaçının səsində fərqli çalarların yaranmasına səbəb olur. Deməli, hər sözun, misranın üzərində diqqətlə düşünmək, necə ifa ediləcəyini dönə-dönə məşq etmək lazımdır.
2. | Sonra əsərdən bir parçanı iş vərəqinə köçürün və mühüm (məntiqi vurğulu) sözləri, səsinizin aldığı çalarları, fasilələrin yerini və s. aydınlaşdırıb mətnin üzərində şərti işarələr qoyun.
3. | İfaları dinləyib müzakirə edin.

|  | Evdə iş |

Təmsilin bütövlükdə ifadəli oxusuna hazırlaşın. Şərti işarələrdən istifadə etməyi unutmayın.