kimi göstərənlər düşmənə, amansız qatilə çevrilmişdilər.

Zeynəb müəlliməydi. Bu axşam uşaqların inşa dəftərini yoxlayacaqdı. Amma nəsib olmadı. İnşanın adı beləydi: “Gələcəkdə mən kim olacağam”. Dəftərlər stolun üstündə onu gözləyirdi. Hər dəftərdən günahsız bir uşaq baxırdı. “Görən, onların taleyi necə olacaq?” - deyə düşündü, ürəyindən qara qanlar axdı, gözləri yaşardı. Gecikmək olmazdı. Nəsə bir iş görmək lazımıydı.

Əvvəlcə istədi ki, aeroport tərəfə, ərinin yanına getsin. Sonra fikrini dəyişdi, ağlına gəldi ki, ora dəhşətli döyüş meydanına çevrilib; indi o, ərinin yadigarını qorumalıydı. Tofiq gedəndə Güləri ona tapşırmışdı...

Zeynəbi qarlı çöllər, azğınlaşmış düşmən, amansız şaxta gözləyirdi. O, yola azuqə hazırladı. Çörək, pendir və axşam yeməyindən qalma ət parçalarını ağzıbağlı qaba qoydu. Çayı termosa tökdü. Bacardıqca qalın geyindi, sonra qızının isti paltarlarını hazırladı. Sandığa tərəf getdi. Sandıq onun cehizliyiydi, ən müqəddəs və qiymətli şeyləri orada saxlayırdı. Öncə gəlinlik paltarını götürdü, düşmən əlinə düşməsin deyə, sonra firuzə qaşlı dəstəyi olan xəncəri. Xəncəri ona nənəsi vermişdi, “yaman gündə yarağın olar” demişdi. Bu bir adət idi. Gəlin köçənə xəncər bağışlayırdılar: “Dara

düşəndə özünü qoru”. Xəncəri şalının altından belinə bağladı. Nişan üzüyünü qoyduğu mücrünü də götürdü. Onu düşmənə saxlamaq olmazdı. | • Xəncəri götürməkdə Zeynəbin məqsədi nə idi?

Bir anlıq gözlədi. Bəlkə, yuxarıdan kömək göndərdilər. Amma gecikirdilər. Düşmən isə yaxınlaşırdı. Yuxarı başdakı evlər od tutub yanırdı. Qaçmaq lazımıydı.

Zeynəb Güləri yuxudan ehtiyatla oyadırdı. Uşağı qorxuzmaq istəmirdi. Gülər şirin-şirin yatırdı, dovşanını bərk-bərk qucaqlamışdı.

- Qalx, qızım, gözəl balam, nənəgilə gedirik.

Zeynəb Ağdamdan gəlin köçmüşdü. Ata evi oradaydı. Dəfələrlə onu aparmaq istəmişdilər. Demişdilər ki, ara sakitləşəndən sonra qayıdar. Amma o, ərini qoyub getməmişdi. Tofiqin tək qalmağını rəva görməmişdi.

Gülər yuxulu-yuxulu gözlərini açdı, anasına baxdı. Onun geyinikli olduğunu görəndə dediklərinə inandı. O, çox istədiyi nənəsigilə gedəcəkdi.