Qalx ki, səndən bir qarın çörək əsirgəməzlər.
Bu kərpicin qəlibi yansın deyə oda at!
Başqa bir sənət tapıb işlə, muradına çat!
Nə vaxtadək zəhmətlə daş, kəsək əzəcəksən?
Sudan, palçıqdan əldə nə hasil edəcəksən?
Qocasan, tut özünü ahıllara bərabər,
Cavanların işini cavanlara da qaytar”.
Qoca dedi: "Cavansan, belə cahillik etmə!
Əl çək acı sözlərdən, mənə ağıl öyrətmə!..
Onunçün öyrətdim ki, əlimi bu sənətə,
Bir gün sənə əl açıb düşməyim xəcalətə.
Mən bir kəsə deyiləm xəznədən ötrü möhtac,
Əlimin zəhmətilə toxdur gözüm, deyil ac.
Məni bu ruzi üçün günahkar sayma, bəsdir,
Düşünsən, bilərsən ki, dediklərin əbəsdir”.
Cavan oğlan sarsıldı qocanın bu sözündən,
Orda durmadı, getdi, yaş axıdıb gözündən.
Dünyagörmüş adamdı söylədiyim bu qoca,
Öz iş iylə hamının gözündə oldu uca.
(Tərcümə edən: Süleyman Rüstəm)

I dərs |  | Məzmun üzrə iş |

1. Əsəri oxuyun (bunu fərqli şəkildə yerinə yetirə bilərsiniz), sonra parta yoldaşınızla birlikdə aşağıdakı suallara cavab hazırlayın.
a) Əsərdə təsvir olunan qoca kişi hansı cəhətlərinə görə diqqət çəkir?
b) Öz işinə məşğulkən bir gün o qoca kişi,
Fələyin öz əliylə bir daha artdı işi
misralarında ifadə olunan fikri necə başa düşürsünüz?
c) Cavan oğlan qoca kərpickəsənə hansı məsləhəti verir? Suala əsərdəki sözlərdən istifadə etməklə cavab verin.
d) Kərpickəsən kişi cavan oğlana necə cavab verir? Suala əsərdən nümunələr göstərməklə cavab verin.
2. Parta yoldaşınızla birlikdə əsərin məzmununa aid üçdən az olmayaraq sual və onlara cavab yazın.