Şux geyinmiş oğlan, paltarının tozunu çırpa-çırpa gedir, hıçqırıb burnunu çəkə-çəkə: "Əlbət, gələn dəfə əlimə düşərsən, gör sənin başına nə oyun gətirəcəyəm”, - deyə Tomu uzaqdan-uzağa hədələyirdi.

Tom evlərinə çox gec qayıtdı, səssizcə dırmaşaraq pəncərədən içəri girdikdə Polli xalanın gizlənib onu güddüyünü gördü. Polli xala Tomun kostyumunun nə kökə | • Tomun birgünlük macəraları nə ilə nəticələndi?

düşdüyünü gördükdə şənbə günü istirahətdən məhrum edərək ona ağır bir iş tapşıracağını özünə möhkəm söz verdi.
* * *

Şənbə günü gəlib çatdı. Tom əlində əhəng vedrəsi və uzun bir fırça səkidə göründü. O, barını gözdən keçirtdi, sifətindəki şən ifadə yox oldu: iş çox idi.

Tom fırçanı əlinə alıb işə başladı. Bir az keçmiş Ben Rocers küçənin tinində göründü. Tom hamıdan artıq onun istehzalarından qorxurdu.

Tom fırça çəkdiyi yeri bir rəssam gözü ilə nəzərdən keçirib, sonra ehtiyatla fırçanı həmin yerə bir də çəkdi və azca kənara duraraq öz işinə vüqarla tamaşa etdi. Ben dedi:

- Hə, dost, deyəsən, işləmək lazım gəlir, hə?

Tom tez ona tərəf dönüb dedi:

- Ben, sənsən, heç gəldiyini görmədim!

- Bura bax, Tom, mən çimməyə gedirəm. Sən istəmirsən? Yox əşi, sən, yəqin ki, işləyəcəksən, hə?

Tom diqqətlə Benin üzünə baxıb soruşdu:

- Sən iş nəyə deyirsən?

- Səncə, bəs bu, iş deyil?

Tom yenə də işini davam etdirərək etinasız cavab verdi:

- Nə bilim, bəlkə, işdir, bəlkə də, iş deyil! Ancaq bircə onu bilirəm ki, bu, Tom Soyerin ürəyindəndir.

- Əşi, burax görək! Guya barı ağartmaqdan çox xoşun gəlir!

- Xoşuma gəlir? Niyə də gəlməsin, bizim kimilərinə barı ağartmaq həmişə qismət olmur.