II dərs |  | Təhlil üzrə iş |

• Əsərlə bağlı açıqlamalar.

Şeiri bədii cəhətdən maraqlı edən vasitələr çoxdur. Şair az sözlə iki yaddaqalan insan obrazı yaratmışdır: mehriban nənə, həssas nəvə... Atasının "şəklinə baxıb fikrə gedən", gözlərinə “həsrət qonan”, “vücudunda gizilti duyan” nəvənin hisslərini başa düşmək çətin deyildir.

Nənə və nəvənin dialoqu vasitəsilə şair müharibənin insanlara gətirdiyi fəlakət, döyüşçü atalarını gözləyən balacaların həsrəti, kədəri barədə aydın təsəvvür yaradır. Şeirin üzərində müşahidələrinizi davam etdirin, şairin bədii vasitələrdən necə istifadə etdiyini aydınlaşdırmağa çalışın.

Araşdırın. Fikirləşin. Cavab verin
1. Nənənin xasiyyətindəki hansı cəhətlər diqqətinizi cəlb etdi? Fikrinizi əsaslandırın.
2. Nənə ilə söhbətində nəvənin xasiyyətindəki hansı cəhətlər üzə çıxır?
3. Nəvə yalnız nağıl həvəskarıdırmı? Fikrinizi nümunələrlə əsaslandırın.
4. Şeirdə işlənmiş bədii təsvir vasitələrinin fikrin təsir gücünün artmasında rolunu aydınlaşdırın. Cədvəldən istifadə edin.

Hekayədə işlənmiş bədii təsvir vasitələri | Fikrin təsir gücünün artmasında onların rolu

5. Şeir hansı mövzuda yazılıb?
6. Əsərdəki başlıca fikir - ideya, sizcə, nədir?
Tətbiq. Müzakirə. Yaradıcı iş
1. Əsərin məzmununa uyğun illüstrasiya çəkin.
2. Azərbaycan döyüşçüsünə həsr olunmuş bir mahnı üzrə təqdimat hazırlayın. Həmin mahnını seçməyinizin səbəbini aydınlaşdırın.

|  | Evdə iş |

Şeirdən bir parçanın ifadəli oxusuna hazırlaşın. Şərti işarələrdən istifadə edin.

|  | Müstəqil iş |

Kitabxana və internetdən bəhrələnin.
Kitabxana və ya internetdəki mənbələrdən istifadə etməklə “Qarabağda aparılan quruculuq işləri” mövzusunda təqdimat hazırlayın.