I və II LAYİHƏLƏR ÜÇÜN TÖVSİYƏ OLUNAN
SİNİFDƏNXARİC OXU MATERİALLARI
PADŞAHLA PİNƏÇİ

Bir padşah baş vəzirini öz yerində qoyub, o biri vəziri ilə təğyir- libas olaraq ölkəni gəzməyə çıxır. İkisi də dərviş paltarı geyinir ki, onları tanıyan olmasın.

Şah vəziri ilə az gedir, çox gedir, yolda bir kişiyə rast gəlir. Kişi ilə salamlaşıb başlayırlar getməyə, şah görür ki, kişi də onlarla gedir.

Odur ki deyir:

- Kişi, indi ki bir yerdə gedirik, gəl yola nərdivan salaq.

Kişi deyir:

- Dərviş baba, bu yekəlikdə yola da nərdivan salmaq olarmı?

Şah görür ki, kişi onun sözünü başa düşmədi, daha üstünü vurmur.

Bunlar gedib bir şəhərə çatırlar. Kişi deyir:

- Dərviş baba, bura bizim şəhərimizdir, indi mən gedirəm evimizə.

Şah deyir:

- Qardaş, bizi bir gecəliyə Allah qonağı saxlarsanmı?

Kişi məscidi göstərir ki, Allah qonağı ora gedir.

Kişi onlardan ayrılıb gəlir evinə, yoldakı əhvalatı qızına söyləyir.

Qız deyir:

- Ata, get o dərvişləri qonaq gətir, onlar ağıllı adama oxşayırlar.

Kişi deyir:

- Sən ki onları görməyibsən, nə bilirsən ki, ağıllı adama oxşayırlar?

Qız deyir:

- O sənə deyəndə ki gəl bu yola nərdivan salaq, demək istəyirmiş ki, gəl yolu söhbət edə-edə gedək, sən onun sözünü başa düşməyibsən.

Qız nə qədər eləyir, atası onları evinə çağırmaq istəmir.