Səhənd
ARAZ
(mənzumədən bir parça)
Mən Arazın adıynan
Çox zamandır tanışam.
Ən kiçik yaşlarımdan
Onu rəvanlamışam.
Qoca babam, nə vaxt ki
Boğazım ağrıyardı,
"Araz keçmişəm” - deyə,
Boğazımı sığardı.
Soruşardım: - Ay baba,
Araz nədir, keçmisən?
Nə kimi şeydir o ki,
Suyundan da içmisən?
Sualımdan babamın
Yaşarardı gözləri...
Üzümə məyus-məyus
Baxıb deməzdi bir söz,
Görərdim ancaq onun
Olub tükləri biz-biz.
Sonra da qardaşımın
Adın qoydular Araz.
Lakin onda da mənə
Aydınlaşmadı bu raz.
Ancaq Araz beşikdə
Yatıb yırğınan zaman
Bu sözləri dinlədim
Anamın laylasından:
"Arazı ayırdılar,
Qum ilən doyurdular,
Mən səndən ayrılmazdım
Zülmilən ayırdılar”.