Bədii ədəbiyyatda keçmişdə və indi baş verənlər, gələcəkdə ola biləcək hadisələr, insanın mənəvi dünyası, təbiət, heyvanlar aləmi, qeyri-adi, fantastik sərgüzəştlər və s. əks olunur. Ədəbiyyatın başlıca mövzusu insan, onun həyatı, düşüncələri ilə bağlı olur. Yazıçı nədən danışırsa-danışsın, nəyi təsvir edirsə-etsin, ona insanın münasibətini ifadə edir: "Səhərlərə məxsus olan nəsimdən arabir yarpaqlar qımıldanır, təpələrə, çöllərə xalı kimi döşənmiş yumşaq otlar, çiçəklər dəniz kimi dalğalanır, yaşıl yarpaqlar arasına sığınmış quşcuğazlar səs-səsə verib ötüşürdü".
Bu təsvirdə doğma təbiətin gözəlliyindən heyrətə gəlmiş yazıçının hissləri, düşüncələri əks olunub.
Yazıçı söz seçiminə, onun yerində işlədilməsinə böyük həssaslıqla yanaşır. Yazıçının ixtiyarında zəngin xəzinə olan dil və söz var. Kamil bədii əsərdə artıq olan, yerinə düşməyən sözə rast gəlmək mümkün deyil. Mütaliə edərkən oxucu hər sözün, cümlənin mənasını başa düşməyə çalışmalı, oxuduqlarını dərk etmək üçün düşünməlidir.
Çox vaxt əsəri ilk dəfə oxuyanda təsvir edilən bəzi mətləbləri başa düşmək və "gizli" fikirləri anlamaq çətin olur. Buna görə də bədii əsəri düşünərək, anlayaraq oxumaq vacibdir. Bu halda əsər oxucunun qəlbinə güclü təsir edir və o, ətrafında baş verənlərə daha ayıq gözlə baxır.
Ədəbiyyat dərslərində öyrənəcəyiniz əsərlər Vətənimiz, onun gözəl təbiəti, insan taleyi, həyatda baş verən hadisələr, valideynləriniz, onların sizin üçün çəkdikləri zəhmət barədə daha ciddi düşünməyə yönəldəcək.
Beləliklə, bədii ədəbiyyatın - söz sənətinin gözəlliyini duyacaq, ondan zövq alacaq, zərif hiss, geniş düşüncə sahibi olacaqsınız. Mütaliə mədəniyyətiniz yüksələcək, oxuduğunuz əsərlər barədə müstəqil fikir yürüdəcəksiniz, nitqiniz zənginləşəcəkdir.
Fikirləşin. Cavab verin
1. Bədii əsərlərdə nədən danışılır?
2. Yazıçı sözdən necə istifadə edir?
3. Əsəri diqqətlə, düşünərək oxumaq nə üçün vacibdir?
4. Bədii ədəbiyyat digər sənət sahələrindən (rəssamlıq, heykəltəraşlıq, teatr və s.) hansı cəhətlərinə görə fərqlənir?
5. Şifahi və yazılı ədəbiyyatın oxşar və fərqli cəhətləri hansılardır?
Tətbiq. Müzakirə. Yaradıcı iş
"Bədii ədəbiyyatla incəsənətin digər növlərinin (rəssamlıq, musiqi, teatr, kino) əlaqəsi" mövzusunda müzakirə aparın.

|  | Evdə iş |

Kitabxanadan və ya internetdəki mənbələrdən istifadə etməklə tanınmış yazıçı və şairlərin bədii ədəbiyyatla bağlı fikirlərinə aid nümunələr toplayın.