6. Bu əsərin hekayə janrında olduğunu nümunələrlə əsaslandırın.
7. Yerinə yetirdiyiniz bütün işlərlə bağlı gəldiyiniz nəticələr barədə təqdimatlar əsasında fikir mübadiləsi və müzakirə aparın.
8. Əsəri hissələrə ayırın, birinin məzmununu hazırladığınız plan əsasında geniş nağıl edin. Öyrəndiyiniz yeni sözlərdən istifadə etməyi unutmayın.

|  | Evdə iş |

"Əsərə çəkilmiş illüstrasiyada rəssam diqqəti daha çox nəyə cəlb etməyə çalışmışdır?” mövzusunda təqdimata hazırlaşın.

III dərs |  | Təhlil üzrə iş |

• Əsərlə bağlı açıqlamalar.

Torpaqlarımıza göz dikmiş xain qonşularla müharibənin qurbanları təkcə düşmənə qarşı döyüşlərdə yaralanan, həlak olan əsgərlər deyil, həm də dinc əhali, qocalar, qadınlar, uşaqlar, xəstələrdir. Xarici havadarlarına arxalanan işğalçıların törətdiyi müharibə cinayətləri bir milyonadək dinc əhalinin yurd yerlərini tərk etməsinə, öz doğma torpağından qaçqın düşməsinə səbəb olmuşdur.

Hekayədə Xocalı soyqırımının qurbanlarından söz açılır. Əsərin qəhrəmanı Zeynəb körpəsini düşməndən xilas etmək üçün hər cür fədakarlığa hazırdır. Nə könüllü döyüşçünün ölümünə, nə də diri-diri basdırılan soydaşlarımızın taleyinə laqeyd qala bilməyən Zeynəb amansızlıqla qətlə yetirilmiş günahsız insanların qisasını almaq üçün özündə güc tapa bilir.

Ürəyindən keçənləri qəhrəmanın tez-tez dilinə gətirməsi, keçmişdə olanları xəyalında canlandırması onun bitkin obrazını yaratmaq üçün yazıçının istifadə etdiyi bədii vasitələrdir. Hekayədə epitet, bənzətmə kimi təsvir vasitələrinə də müraciət olunmuşdur. Əsər üzərində müşahidələri davam etdirin, bu vasitələrin rolunu aydınlaşdırmağa çalışın.

Araşdırın. Fikirləşin. Cavab verin
1. Baş qəhrəmanın - Zeynəbin yaddaqalan obrazını yaratmağa yazıçı necə nail olmuşdur?
2. Zeynəb hansı xüsusiyyətlərinə görə oxucunun rəğbətini qazanır?
3. Düşmən obrazlarını səciyyələndirən başlıca cəhətlər, sizcə, hansılardır? Fikrinizi nümunələrlə əsaslandırın.
4. Hekayədə işlənmiş bədii təsvir vasitələrinin fikrin təsir gücünün artmasında rolunu aydınlaşdırın.

Hekayədə işlənmiş bədii təsvir vasitələri | Fikrin təsir gücünün artmasında onların rolu