3. Kiçik qruplarda birləşərək tərtib etdikləriniz də daxil olmaqla, bütün sualların cavabı ilə bağlı fikir mübadiləsi aparın.
4. Çıxardığınız nəticələri təqdimatlar əsasında müzakirə edin.

|  | Evdə iş |

Əsərin məzmunu ilə səsləşən atalar sözləri seçin. Şifahi təqdimat zamanı seçiminizi əsaslandırın.

II dərs |  | Təhlil üzrə iş |

• Əsərlə bağlı açıqlamalar.

Bu əsər həmişə oxucuların marağına səbəb olub. Adətən, dünyagörmüş qocalar cavanlara nəsihət verər, onları səhv hərəkətlərdən çəkindirər. Şeirdə isə əksinədir, cavan oğlan qocaya ağıl vermək, yol göstərmək fikrinə düşür. Lakin qocanın cavabı cavan oğlanı öz hərəkəti barədə düşünməyə sövq edir.

Əsərin üzərində müşahidələrinizi davam etdirin, onu maraqlı edən və oxucunu düşündürən cəhətləri aydınlaşdırmağa çalışın.

Araşdırın. Fikirləşin. Cavab verin
1. Kərpickəsən kişinin xarakterindəki başlıca cəhətlər hansılardır? Fikrinizi əsərdən seçdiyiniz nümunələrlə əsaslandırın.
2. Cavan oğlanın qoca kişiyə dediyi sözlər onun xasiyyətindəki hansı cəhətləri üzə çıxarır? Fikrinizi əsaslandırın.
3. Gəncə sərt cavab verən qocanı haqlı saymaq olarmı? Onun cavabındakı hansı fikir sizə daha maraqlı göründü?
4. Qocaya və cavan oğlana necə münasibət bəsləyirsiniz? Fikrinizi misallarla əsaslandırın.
5. Əsər hansı mövzuda yazılıb, sizcə, onun əsas ideyası nədir?
Tətbiq. Müzakirə. Yaradıcı iş
“Nizami Gəncəvinin “Kərpickəsən kişinin dastanı" əsərindəki ideya bu gün əhəmiyyətlidirmi?" mövzusunu müzakirə edin.