III dərs |  | Təhlil üzrə iş |

• Əsərlə bağlı açıqlamalar.

Bu əsər oxucunu uzaq bir diyarda - Şimal Buzlu okeanının sahillərində yaşamış insanların həyat tərzi ilə tanış edir. Ovçuluq bu insanların əsas məşğuliyyətidir. Sərt iqlim şəraiti, addımbaşı qarşılaşdıqları uğursuzluq onları ağır sınaqlara çəkir. Aclıq təhlükəsi qəbilənin başının üstünü tez-tez alır.

Çətinliklə əldə edilmiş ov ətinin bölüşdürülməsində bəzən ədalətsizlik də özünü göstərir. Gənc Kiş qəbiləyə məxsus birlik, çətinliklərə qarşı hamılıqla mübarizə aparmaq kimi dəyərlərin qorunub saxlanmasına nail olur. Əsərin üzərində müşahidələrinizi davam etdirin, məqsədinə çatmaq üçün Kişin hansı maneələri və necə dəf etdiyini aydınlaşdırmağa çalışın.

Oxuduğunuz bu əsər hekayə adlanır. Hekayə ərəb sözüdür, mənası bir hadisəni, əhvalatı danışmaq deməkdir. Hekayə yığcam, kiçik nəsr əsəridir. Belə əsərlərdə insan həyatının qısa bir dövrü daha çox təhkiyə (nağıletmə) əsasında əks etdirilir. Öyrəndiyiniz nümunədən də gördüyünüz kimi, hekayədə iştirakçıların sayı çox olmur. Təsvir olunan hadisə daha çox baş qəhrəmanla əlaqələndirilir.

Araşdırın. Fikirləşin. Cavab verin
1. Kişin qəbiləni idarə edənlərə, yaşlılara qarşı çıxmasına haqq qazandırmaq olarmı? Niyə?
2. Kişin xarakterindəki başlıca cəhətlər, sizcə, hansılardır?
3. Hekayədəki “Lakin bir dəfə axşamüstü başçı Kloş-Kvanın geniş daxmasında məşvərət zamanı Kiş damarlarında kimin qanının axdığını göstərdi" cümləsində ifadə olunmuş fikri necə başa düşürsünüz?
4. Kiş nəyin sayəsində uğur qazandı, qəbiləni çətin vəziyyətdən xilas etdi?
5. Bu hekayəni oxuduğunuz şifahi xalq ədəbiyyatı nümunəsi (nağıl və ya əfsanə) ilə müqayisə edin. Venn diaqramından istifadə edin.
6. Hekayə hansı mövzuda yazılıb?
7. Əsərdəki başlıca fikir - ideya, sizcə, nədir?
Tətbiq. Müzakirə. Yaradıcı iş
“Ayıları ovladığı üçün Kişi günahlandırmaq olarmı?" mövzusunda müzakirə aparın.