Bədii ədəbiyyat söz sənətidir | Əziz şagirdlər! Beşinci sinifdə öyrənəcəyiniz yeni fənlərdən biri də ədəbiyyatdır. Amma ədəbiyyat sizin üçün tamamilə yeni fənn deyil. Siz əvvəlki siniflərdə müxtəlif bədii nümunələrlə tanış olmusunuz. İndi isə ədəbiyyatı daha dərindən öyrənəcək, ayrı-ayrı sənətkarların yaradıcılığı ilə tanış olacaq, müxtəlif janrlarda (əfsanə, nağıl, hekayə və s.) əsərlər oxuyacaq və onları müzakirə edəcəksiniz. "Ədəbiyyat" geniş anlayışdır. "Ədəbiyyat" ərəb sözüdür - ədəb, mərifət, əxlaq, incəlik, elm, bilik mənalarında işlənir. Bədii ədəbiyyatda yazıçının hiss və həyəcanları, həyatın bədii mənzərəsi sözlə təsvir olunur. Ədəbiyyat incəsənətin bir növüdür. İncəsənətin növləri çoxdur: musiqi, rəssamlıq, kino, heykəltəraşlıq və s. Yazıçı da bəstəkar, rəssam, heykəltəraş kimi həyatı obrazlı şəkildə əks etdirir. Lakin onlar bunun üçün müxtəlif vasitələrdən istifadə edirlər; məsələn, musiqiçi əsərini səslərin ahəngi, rəssam boyalar, heykəltəraş daş, gil və s. vasitəsilə yaradır. Yazıçı isə bədii əsəri yaradarkən sözlərdən istifadə edir. Ədəbiyyat şifahi və yazılı olmaqla iki yerə ayrılır. Şifahi xalq ədəbiyyatına folklor da deyilir. Folklor (ingiliscə ”folk” - xalq, ”lore” - müdriklik) şifahi xalq yaradıcılığı deməkdir. Folklor nümunəsi olan bayatı, atalar sözləri, əfsanə və nağıllarda xalqın adət-ənənələri, dünya və insan haqqında təsəvvürləri öz əksini tapıb. Şifahi ədəbiyyat nümunələrinin özünəməxsus xüsusiyyətləri, dili olur. Məsələn, nağıllarda hadisələr sürətlə baş verir, əhvalatlar şirin, axıcı dillə təsvir edilir. Yazılı ədəbiyyat nümunələri (təmsil, hekayə və s.) isə ayrı-ayrı şairlər, yazıçılar tərəfindən yaradılır. Siz Nizami Gəncəvi, Cəlil Məmmədquluzadə, Abdulla Şaiq, Səməd Vurğun və digər sənətkarların əsərlərini oxumusunuz. Onların əsərləri yazılı ədəbiyyat nümunələri sayılır. Bu əsərlərdə daha çox həyat hadisələrindən, insan taleyindən söz açılır. Siz ədəbiyyat dərslərində bədii əsərlərlə daha ətraflı tanış olacaqsınız.