| DƏRSLİKDƏKİ BƏZİ TERMİNLƏRİN İZAHI

Epizod - bədii əsərin bitkin bir parçası; məsələn, müəllim hekayədən (nağıldan, əfsanədən...) bir epizod danışdı.

İdeya - bədii əsərdə yazıçının oxucuya çatdırmaq istədiyi əsas fikir.

İllüstrasiya - bədii əsərin mətni ilə əlaqədar olan və bu mətnin izahına kömək edən şəkil. Ədəbi əsərlərdə, xüsusən uşaq ədəbiyyatında, dərsliklərdə illüstrasiyadan geniş istifadə olunur. Bu, mətnin asan qavranılmasına, mənimsənilməsinə kömək edir.

İncəsənət - insanları əhatə edən aləmin bədii obrazlarla ifadəsi. Obyektiv varlığın surətlərdə əks etdirilməsi, bədii yaradıcılıq fəaliyyəti, gözəl (nəfis) sənətlər.

Mövzu - yazıçının müəyyən ideya baxımından seçib, əsərində işıqlandırdığı həyat hadisəsi. Mövzu ideya ilə bağlıdır.

Peyzaj - bədii əsərdə əks etdirilən təbiət təsvirləri. Ona "mənzərə” də deyilir. Mənzərə təsvirlərində yazıçının təbiətə münasibəti öz ifadəsini tapır.

Problem - bədii əsərdə mövzu və ideyanın açılmasına kömək edən hadisə, motiv. Bədii əsərdə mövzu bir və ya bir neçə problem üzərində qurulur, bu problemlərin təsviri ideyanın açılmasına xidmət edir.

Surət - bədii ədəbiyyatda və incəsənətdə yazıçının, rəssamın və b. yaratdığı obraz, insan xarakteri.

Süjet - bir-biri ilə bağlı olub ardıcıl surətdə inkişaf edən və əsərin məzmununu təşkil edən həyat hadisələri.

Təsvir - bədii əsərdə əşya, insan, həyat hadisələrinin və s. təqdimi.