Tətbiq. Müzakirə. Yaradıcı iş

1. Sözlərin məcazi mənada işləndiyini bilirsiniz. Məsələn: yüngül çanta - yüngül xasiyyət, şirin meyvə - şirin söz.

Dilimizdə işlənən belə məcazi mənalı sözlərə - məcazlara aid nümunələr söyləyin, cümlədə işlədin və mənalarını müzakirə edin.

2. Bədii təsvir vasitələrinin - məcazın növlərindən biri epitetdir. Epitet yunanca "əlavə" deməkdir. Bədii əsərdə sözün mənasını qüvvətləndirmək, fikri qabarıq ifadə etmək üçün ona məcazi sözlər (əsasən, sifətlər) artırılır. Məsələn, Hüseyn Arifin aşağıdakı misrasında "şirin" sözü "arzu" sözünə əlavə olunaraq epitet yaratmışdır:

Dağların sinəsində
Şirin arzular yatar.

Bu nümunədə "şirin" sözü həqiqi yox, məcazi mənada işlənmiş, fikri bədii cəhətdən qüvvətləndirmişdir.

3. Oxuduğunuz əfsanədə fərqləndirilmiş hissələrdə işlənmiş epitetlərin fikrin təsir gücünü necə artırdığını müzakirə edin.

4. Mətndə məqsədəuyğun saydığınız bir neçə sözə epitet artırın, baş verən dəyişikliyi izah etməyə çalışın.

|  | Evdə iş |

Mövzulardan birini seçib işləyin.
a) Əfsanənin sizdə yaratdığı təəssüratı əks etdirən şifahi təqdimat hazırlayın. Öyrəndiyiniz yeni sözlərdən istifadə etməyi unutmayın.
b) "Güc", "mərdlik", "dəyanət" kəlmələrinə mənaca yaxın olan sözlər müəyyənləşdirin. Həmin sözləri əfsanədən seçdiyiniz cümlələrdə işlədin.