Dilimizin zəngin imkanlarından, bədii təsvir vasitələrindən məharətlə istifadə edən yazıçı əsərdə doğma təbiətimizin gözəlliyi barədə aydın təsəvvür yaradır.

Hekayə üzərində müşahidələrinizi davam etdirin, onu oxunaqlı, maraqlı edən vasitələri aydınlaşdırmağa çalışın.

Araşdırın. Fikirləşin. Cavab verin
1. Əsərin qəhrəmanının - şəhərli oğlanın xasiyyətindəki başlıca cəhətlər hansılardır?
2. Kərim baba necə insandır? Onun təbiətə, quşlar və heyvanlar aləminə qayğıkeş münasibət bəsləməsinə səbəb nədir?
3. Əsərin qəhrəmanlarına: şəhərli oğlana və Kərim babaya necə münasibət bəsləyirsiniz? Fikrinizi əsaslandırın.
4. Fikrin təsir gücünün artmasında bədii təsvir vasitələrinin rolunu aydınlaşdırın.
5. Hekayə hansı xüsusiyyətlərinə görə nağıllara bənzəyir?
6. Əsər hansı mövzuda yazılmışdır?
7. Onda ifadə olunmuş əsas fikir, sizcə, nədir?

|  | İfadəli oxuya hazırlaşın |

Kərim babanın Qızılla bağlı danışdığı sonuncu əhvalatı bir daha oxuyun. Həmin hissədə Qızılın sürüyə daraşmış qurdlarla boğuşması, onları öldürməsi təsvir olunur. Bu əhvalatı danışarkən Kərim babanın səsindəki həyəcan sizin də səsinizdə aydın duyulmalıdır.
Həmin parçanın ifadəli oxusuna hazırlaşın, hisslərinizi necə çatdıracağınızı özünüz üçün aydınlaşdırın. Şərti işarələrdən istifadə edin.

|  | Evdə iş |

Mövzulardan birini seçib digər fənlərdən və mənbələrdən topladığınız məlumat əsasında təqdimat hazırlayın.
1. Biz təbiət haqqında nə bilirik?
2. Doğma təbiətimizin hansı özəllikləri var?