- Sən... sən... bu sirri bizə açarsanmı? - deyə Kloş-Kvan, axır ki, səsi kəsilə-kəsilə soruşmağa cürət etdi.

- Yaxşı! Mən bu sirri sənə açaram.

Kiş, nəhayət, beyin sümüyünü sümürməkdən əl çəkib ayağa qalxdı və dedi:

- Bu çox sadədir! Baxın!

O, balina bığının nazik zolağını götürüb hamıya göstərdi. Zolağın ucları itilənib iynə kimi yonulmuşdu. Kiş azacıq balina piyi götürdü.

- Baxın, - dedi, - balina piyini elə əzirsən ki, onda çökək alınsın, həmin çökəyə kip bürmələnmiş balina bığı qoyub üstünü piylə bərkidirsən. Sonra qoyursan şaxtada donur. Kiçik, buzlu kürəcik alınır. Ayı kürəciyi udduqdan sonra piy əriyir, balina bığı düz vəziyyət alıb onun qarnına sancılır, ayının halı pisləşir. O, tamamilə zəifləyəndə isə yaxınlaşıb nizə ilə öldürürsən. Hər şey çox sadədir!

Qədim zamanlarda Buzlu okeanın sahilində yaşayan Kiş haqqında hekayət belədir. Özünə cadu ilə yox, ağlı ilə çıxış yolu tapdığı üçün ən miskin daxmada yaşayan bu balaca oğlan qəbilə başçısı oldu.

Onun uzun ömrü boyu qəbiləsi ehtiyac nə olduğunu bilmədi, nə dul qadınlar, nə köməksiz qocalar, nə də uşaqlar onlara ət payı çatmadığı üçün gecələr ağlamadılar.

I dərs |  | Məzmun üzrə iş |

1. Əsərin ilk üç parçasının oxusundan (bunu fərdi səssiz oxu, səsli oxunun dinlənilməsi və s. şəkildə yerinə yetirə bilərsiniz) sonra parta yoldaşınızla birlikdə aşağıdakı suallara cavab hazırlayın.
a) Kişin məşvərət zamanı çıxış etməsinə səbəb nə idi?
b) Onun çıxışı necə qarşılandı?
c) Kiş qəbilə üzvlərinə nə barədə xəbərdarlıq etdi?
d) Kişin təkbaşına ova getmək qərarına adamlar necə münasibət bəslədilər?
e) Şiddətli çovğunda Kişin ovdan qayıtmaması qəbilədəkilərə necə təsir etdi?
f) Ovladığı ayıların ətini Kiş necə bölüşdürürdü?
g) Qəbilə üzvləri Kiş və anası üçün yeni daxma tikməyə nə üçün razılıq verdilər?