|  | Evdə iş |

Mövzulardan birini seçib yerinə yetirin.
a) Əfsanə ilə səsləşən atalar sözləri müəyyənləşdirin.
b) Əfsanədən seçdiyiniz bir hissəni geniş nağıletməyə hazırlaşın.

II dərs |  | Təhlil üzrə iş |

• Əsərlə bağlı açıqlamalar.

Siz əfsanələrlə tanışsınız. Bilirsiniz ki, möcüzəli hadisələrin əks olunduğu əfsanələr şifahi xalq ədəbiyyatına aiddir. Yaranma tarixi çox qədim olan əfsanələr müxtəlif mövzularda olur; heyvanlar və quşlar haqqında, yer adları və tarixi hadisələr barədə, eləcə də digər mövzularda çoxlu əfsanələrimiz var. “Ana maral” əfsanəsinin maraqla oxunmasının bir mühüm səbəbi onun bədii gözəlliyidir. Bu gözəlliyi yaradan vasitələr isə çoxdur, rəngarəngdir. Onlardan biri bədii sözdür. Hər gün eşitdiyimiz adi sözlər bədii əsərdə fərqli mənalarda işlədilməklə bizdə güclü hisslərin, duyğuların yaranmasına səbəb olur, bu sözlərin köməyi ilə təsirli, yaddaqalan səhnələr yaradılır.

Əfsanədə oxuyuruq: "Tüfəngi gözümün tuşuna qaldırdım, niyyətimi başa düşən maral yanıqlı bir mələrti ilə mənə yalvardı”. Maralın mələrtisinin "yanıqlı” olması, onda yalvarışın duyulması bizi həyəcanlandırır, gözümüzün qarşısında canlanan mənzərəni unuda bilmirik... Əsərin üzərində müşahidələrinizi davam etdirin, onda bədii gözəlliyi yaradan vasitələri müəyyənləşdirməyə çalışın.

Araşdırın. Fikirləşin. Cavab verin
1. Nurəli kişi necə insandır, onun xarakterindəki başlıca cəhətlər, sizcə, hansılardır?
2. Əsərin maraqla oxunmasına səbəb, sizcə, nədir?
3. Aşağıdakı iki fikirdən hansını əfsanənin əsas ideyası hesab etmək olar?
a) Əfsanədə ananın balasına böyük məhəbbəti ifadə olunmuşdur.
b) Əfsanədə "yaxşılıq heç vaxt itmir” fikri ifadə edilmişdir.
Tətbiq. Müzakirə. Yaradıcı iş
"Ana maral” əfsanəsində gerçək hadisələrlə səsləşmələr varmı? Varsa, buna səbəb nədir?” mövzusunu müzakirə edin.

|  | Evdə iş |

Mövzulardan birini seçib təqdimata hazırlaşın.