Nəriman Həsənzadə
ANA
(ixtisarla)
Anadır əzəli müqəddəsimiz,
Əsl nəfəsidir o bu həyatın.
Dünyada ananın südündən əziz,
Ən halal sərvəti varmı övladın?!
Nədir bu dünyada ilk addım, ilk səs,
Var-dövlət hayıfdır, ya insan hayıf?!
Məni anam qədər başa salan kəs,
Məni anam qədər duyan olmayıb.
Onsuz böyümədik bizim birimiz,
O qəlb zəriflərin ən zərifidir.
Anadır, bəlkə də, ilk şairimiz, -
Laylanın birinci müəllifidir.
Dünya camalında nura bürünür,
Yoxdur yer üzündə ona bir əvəz.
Heyif... sağlığında adi görünür,
Sonra gözümüzdə dahiləşən kəs.