Sanki duman üstə dayanmışam mən,
Nağıl dünyasıdır bura elə bil.
Günəş Simurq kimi qalxır dərədən,
Qulaq as, daşlar da dil açıbdır, dil.
Dağ düyüb alnını dərdi var kimi,
Deyirsən, nədənsə söz salacaqdır.
Qayalar sehrli qapılar kimi,
Deyirsən, üzünə açılacaqdır.
Burda cəm olubdur əzəmət, vüqar,
Duman çəkiləndə hər səhər-səhər.
Dumandan tökülüb qalır qayalar,
Dumandan səpilir çölə çiçəklər.
Vallah, göz sevinir baxırsan hara,
Öz yaşıl səsiylə çağırır çəmən.
Şuşa, ucalmısan boz buludlara,
Vətən torpağının heykəlisən sən.
. . .

I dərs |  | Məzmun üzrə iş |

1. Şeiri oxuyun (bunu fərdi səssiz oxu, səsli oxunun dinlənilməsi və s. şəkildə yerinə yetirə bilərsiniz), sonra parta yoldaşınızla birlikdə aşağıdakı suallara cavab hazırlayın.
a) "Daşaltı çayına yol vermək üçün, Dağ öz ətəyini yığıb altına” misralarındakı fikri necə başa düşürsünüz?
b) "Qıy səsi” özünü atır qayadan, Başqa qayalara dəyir, qayıdır” misralarında hansı fikir ifadə olunub?
c) "Günəş Simurq kimi qalxır dərədən, Qulaq as, daşlar da dil açıbdır, dil” misralarındakı fikri necə izah edərsiniz?
d) "Şuşa, ucalmısan boz buludlara,Vətən torpağının heykəlisən sən” misralarında ifadə olunmuş fikri necə aydınlaşdırarsınız?
2. Əsər barədəki düşüncələrinizi fərdi olaraq ikihissəli gündəlikdə yazın. Cədvəldən istifadə edin.

Əsərdə diqqətimi daha çox cəlb edənlər | Bunun səbəbi

3. Kiçik qruplarda birləşərək yerinə yetirdiyiniz işlər barədə fikir mübadiləsi aparın.
4. Çıxardığınız nəticələri təqdimatlar əsasında müzakirə edin.