4. Gəldiyiniz nəticələr barədə təqdimatlar əsasında fikir mübadiləsi və müzakirə aparın.
5. Əsəri hissələrə ayırın, birinin məzmununu hazırladığınız plan əsasında yığcam nağıl edin. Öyrəndiyiniz yeni sözlərdən istifadə etməyi unutmayın.
Nümunə
• Yığcam nağıletmə.
Biri var idi, biri yox idi. Bir yoxsul ovçu var idi. Ovçunun İbrahim adlı balaca bir oğlu var idi. İbrahim boya-başa çatmamış günlərin bir günündə atası xəstələnib öldü. Elə ki İbrahimin on beş yaşı tamam oldu, atasından qalan tütəyi, bir də cələni anasından istədi ki, ova getsin.

|  | Evdə iş |

Nağıldan seçdiyiniz bir parçanı iki formada - yığcam və geniş nağıl etməyi öyrənin.

III dərs |  | Təhlil üzrə iş |

• Əsərlə bağlı açıqlamalar.

Əvvəlki siniflərdən nağıllarla tanışsınız. Şifahi xalq ədəbiyyatına aid olan nağıllarda xalqın arzusu, istəyi ifadə olunur. Nağılların çoxunda azad, firavan yaşamağı arzulayan xalq şər qüvvələrə, pisliklərə nifrət edir, özünə arxa, dayaq saydığı sevimli qəhrəmanını yaradır. Bu qəhrəman şər qüvvələrə, pisliklərə qarşı çıxır, mübarizə aparır. Müdrik qocalardan məsləhət, xalqdan güc, qüdrət alan bu qəhrəman zalımlara qalib gəlir, zülmə son qoyur.

Nağıllardakı əhvalat və hadisələr şirin, aydın, axıcı bir dillə çatdırılır. Məsələn, "biri varmış, biri yoxmuş", "gecəni gündüzə qatdı, gündüzü gecəyə " , "az getdi, çox getdi, dərə, təpə, düz getdi” və s.

Nağıllar məzmunca müxtəlif olur, bəziləri heyvanlar haqqındadır. Bir qismində sehrli qüvvələr(sehrli xalça, sehrli üzük və s.) iştirak edir. Başqa bir qismində isə insanların gündəlik işindən, əməyindən, məişət qayğılarından danışılır.

Nağılın üzərində müşahidələrinizi davam etdirin, bu deyilənlərin orada necə əks olunduğunu, onu maraqlı edən cəhətləri aydınlaşdırmağa çalışın.

Araşdırın. Fikirləşin. Cavab verin
1. Sizcə, İbrahimin xarakterindəki başlıca cəhətlər hansılardır? Niyə belə düşünürsünüz?