S.Vurğunun "Çinarın şikayəti" şeirində bizim bu gün də qarşılaşdığımız acı həqiqətdən - əzəmətli, vüqarlı ağacların kəsilməsi təhlükəsindən danışılır. Əsərin üzərində müşahidələrinizi davam etdirin, sənətkarın nə üçün həyəcan təbili çaldığını, təsvir olunanlara münasibətini, bədii təsvir vasitələrindən istifadə etməklə nəyə nail olduğunu aydınlaşdırmağa çalışın.

Araşdırın. Fikirləşin. Cavab verin
1. Şeir təbiət mövzusunda oxuduğunuz əsərlərdən hansı cəhətlərinə görə fərqlənir? Fikrinizi nümunələrlə əsaslandırın.
2. Sizcə, çinar öz şikayətində haqlıdırmı? Nə üçün?
3. "Beşini basdırsan biri qalar, bir kötüklü ağacı qorusan, beş-altı pöhrə verər" fikrinə münasibət bildirin. Fikrinizi əsaslandırın.
4. Əsərdəki bədii təsvir vasitələrinin fikrin təsir gücünün artmasında rolunu aydınlaşdırın.

Bədii təsvir vasitələrinin işləndiyi cümlələr | Fikrin təsir gücünün artmasında onların rolu
Ağır səfərlərə çıxan bir nəfər |
Coşur varlığımda polad bir ürək |
Örtmüşəm üstünü çadırlar kimi |

5. Əsərdəki başlıca fikir - ideya, sizcə, nədir?
Mövzulardan birini seçib işləyin.
a) "Şeiri oxuyanda şahidi olduğum hansı oxşar hadisəni xatırladım?" mövzusunda yığcam inşa yazın.
b) "Bu şeirin əhəmiyyətini nədə görürəm?" mövzusunda yığcam esse yazın.

|  | Evdə iş |

Şeirdən bir parçanın ifadəli oxusunu hazırlayın. İfaçılıq vəzifəsini, misraların oxusunda, məzmundan asılı olaraq, səsinizin aldığı çalarları, fasilələrin yerini, tələffüzdə fərqləndirəcəyiniz sözləri və s. müəyyənləşdirin. Şərti işarələrdən istifadə edin.